
Sülysáp Nagyközség Önkormányzata
P o l g á r m e s t e r é t ő l
2241. Sülysáp, Szent István tér 1.
Telefon, fax: (06-29) 435-001, (06-29) 435-003

NYILVÁNOS 
Szám: 7823-18/2012
Előterjesztést készítette: Horváth Balázs műszaki ügyintéző és Tóth Krisztina jegyző
Előterjesztés elkészítésének időpontja: 2012. augusztus 6.
Előterjesztést véleményezi: PTÜB
Döntés módja: nyílt szavazás, egyszerű szótöbbség
Melléklet: átnézeti kép, helyszínrajz, kérelem (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének

2012. augusztus 16-án tartandó munkaterv szerinti ülésére

16. napirendhez

Tárgy: Vercsik József kérelme sebességcsökkentő bordák elhelyezésére (Sülysáp 094 hrsz.) 
Tisztelt Képviselő-testület!

Vercsik József 2117 Isaszeg Nyár u.10 szám alatti lakos az alábbi problémával fordult Önkormányzatunkhoz.

Az Isaszeg-Dány összekötő műúthoz csatlakozó Sülysáp 094 hrsz.-ú önkormányzati tulajdonú út, Isaszeghez közelebbi kb. 2 km-es szakaszát a kérelmező folyamatosan karbantartja (kátyúzás, hóeltakarítás, fűkaszálás). A nyári időszakban azonban az – ily módon viszonylag jó minőségű – úton közlekedő autók szabálytalanul olyan nagy sebességgel haladnak, amivel veszélyeztetik a környéken élő gyerekek testi épségét, valamint a felszálló por miatt az utcabeliek szellőztetni sem tudnak.
Mindezek alapján Vercsik József a mellékelt vázrajz alapján kéri 3 db sebességcsökkentő borda (ún. fekvőrendőr) megépítésének engedélyezését. A fekvőrendőrök megépítésének és a szükséges közlekedési táblák elhelyezésének költségét Vercsik József saját költségére vállalja. 

Az utak építésének, forgalomba helyezésének és megszüntetésének engedélyezéséről szóló 93/2012. (V. 10.) Korm. rendelet 4. § (1) bekezdése szerint, ha a munkálatok során közműátépítés nem szükséges és a beavatkozás az út közúthálózatba sorolását nem változtatja meg, nincs szükség a hatóság engedélyére a meglévő út területén végzett következő munkák esetében: az úttartozékok közül a vezetőoszlop, a korlát, az útfenntartási és közlekedésbiztonsági célokat szolgáló műszaki és egyéb építmények, berendezések – kivéve a pihenőhely – építése. A közlekedési hatósági engedély mellőzése a munkavégzéssel kapcsolatos egyéb engedélyek beszerzésének szükségességét nem érinti, és nem mentesít a munkavégzés szabályszerűségéért való felelősség alól.
Mindezek alapján a fekvőrendőr a közlekedési hatóság engedélye nélkül, a közútkezelő engedélyével elhelyezhető, ugyanakkor annak kialakítására csak az alábbi – viszonylag általánosnak mondható – szabályok vonatkoznak:
Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet mellékletét képező Forgalomszabályozási műszaki szabályzat 11. Forgalomcsillapítás c. fejezete szerint, ahol azt a közlekedésbiztonsági helyzet indokolja, a forgalom csillapítását építési beavatkozással (például sávelhúzással, járdaszigetek építésével) is elő lehet segíteni.

A lakó-pihenő övezet és a korlátozott sebességű övezet bejáratát az úttest szintjének küszöbszerű megemelésével vagy más építési beavatkozással (például középszigetek, útszűkületek, optikai kapuk) lehet jelezni. Hasonló fizikai eszközök (sebességcsökkentő bordák, oszlopok, utcabútorok, elhúzások stb.) helyezhetők el az övezetek úttestjén a járművek várakozására szolgáló útfelületek kijelölése, illetve a járműforgalom számára megengedett sebesség betartatása érdekében, azonban ezek az eszközök nem akadályozhatják a megengedett sebességgel történő folyamatos haladást. 

A forgalomcsillapítás eszközeinek tervezésére és kiépítésre vonatkozóan a hatályos útügyi műszaki előírásokban foglaltakat be kell tartani.

Mindezek alapján a kivitelezési gyakorlat, illetve tapasztalat azt mutatja, hogy a fekvőrendőrt 4-6 cm magassággal, és ennek legalább tízszeresét kitevő szélességgel javasolt kialakítani.
Ezeket figyelembe véve javaslom a Jakabszállás 13-15. szám alatti ingatlanok előtt, a vázrajzon szereplő 80 m-es szakaszon 2 db fekvőrendőr kiépítésnek engedélyezését.

Emellett szükséges kihelyezni az „Egyenetlen úttest” jelzőtáblát – tekintettel a megengedett maximális sebességre – legalább 50 m-rel a fekvőrendőr előtt, valamint annak érdekében, hogy a sebességcsökkentő borda ellenére a megengedett sebességgel lehessen közlekedni, azt szükséges lecsökkenteni, ezért javasolunk egyúttal kihelyezni egy „Sebességkorlátozás 30 km/h” táblát is, „200 m” feliratú kiegészítő táblával.
Kérem a javaslat szíves megtárgyalását!
…/2012. (VIII. 16.) ÖKT határozati javaslat

Sülysáp Nagyközség Önkormányzat Képviselő-testülete a közúti közlekedésről szóló 1988. évi I. törvény 33. § (1) b) bb) alpontja és 34. § (2) bekezdése szerinti feladatkörében a következő döntést hozza:

1./ Vercsik József 2117 Isaszeg Nyár u.10. szám alatti lakos kérelmére a Sülysáp 094 hrsz.-ú külterületi úton 2 db sebességcsökkentő borda elhelyezését engedélyezi.
2./ A sebességcsökkentő bordákat úgy kell kialakítani, hogy azok magassága legfeljebb 6 cm legyen, szélessége pedig a magasságnak legalább tízszerese.
3./ A sebességcsökkentő bordák előtt 50-50 m-re a következő jelzőtáblákat kell kihelyezni: „Egyenetlen úttest” + „Sebességkorlátozás 30 km/h” + „200 m” feliratú kiegészítő tábla.
4./ A munkák elvégzésével a kérelmezőt bízza meg, aki a kialakítás költségeit is viseli.

5./ A munka megkezdése előtt és befejezése után a kivitelező köteles helyszíni egyeztetést folytatni a Polgármesteri Hivatal műszaki ügyintézőjével.

6./ Az építési munka ideje alatt a közlekedők megfelelő tájékoztatásáról és irányításáról gondoskodni kell.

Határidő: azonnal 

Felelős: jegyző
Sülysáp, 2012. augusztus 9.

Horinka László s.k.


polgármester

